**TIEDOTE RITUKSIMABI-LÄÄKETTÄ SEINÄJOELLA SAAVILLE POTILAILLE**

Yliopistosairaaloiden ylläpitämän Terveyskylän reumatalo-osioon on 21.9.2022 tullut ohje, joka määrittelee rituksimabia saavat potilaat lääkityksen suhteen suuririskisimmiksi:

**”Paxlovid-koronaviruslääke reumapotilailla**

**Paxlovid on avohoidossa käytettävä suun kautta otettava koronaviruslääke 18 vuotta täyttäneille, joilla on riski saada vakava koronavirustauti sairauden, puolustuskykyä heikentävän lääkehoidon tai iän vuoksi. Paxlovid estää koronaviruksen lisääntymistä tartunnan saaneen elimistössä. Paxlovidin vaikuttavat aineet ovat nirmatrelviiri ja ritonaviiri.**

**Lääkitys tulee aloittaa mahdollisimman pian oireiden alettua, viimeistään 5 vuorokauden kuluessa. Hoito voidaan aloittaa positiivisen kotitestin perusteella ja tarvittaessa varmentaa laboratoriotestillä.**

**Paxlovidilla on yhteisvaikutuksia (interaktioita) eri lääkeaineiden kanssa. Ennen hoidon aloitusta potilaan muu lääkitys on tarkistettava yhteisvaikutuksen poissulkemiseksi. Hoidon kesto on 5 vuorokautta. Paxlovid on potilaalle maksuton. Lääkitys annetaan oman paikkakunnan terveydenhuollosta siellä sovitun käytännön mukaan. Reumasairauksissa seuraaville potilaille suositellaan lääkitystä:**

**-Rituksimabia saavat potilaat, rokotustaustasta riippumatta (jos viimeisestä lääkeinfuusiosta on kulunut enintään 6kk).”**

Rituksimabin käyttäjille, joilla todetaan koronatauti, suositellaan siis aina aloitettavaksi tämä tänä vuonna markkinoille tullut uusi koronalääke. Rituksimabi-lääkkeen käyttöön liittyen on lisäksi syytä huomata, että se vaikeuttaa rokotusvasteen syntymistä. Reumapoliklinikalla pyrkineet noudattamaan mahdollisuuksien mukaan HUSin käytäntöä, jossa rokotukset pyritään antamaan vähintään neljä viikkoa ennen seuraavaa rituksimabi-infuusiota ja vähintään neljä kuukautta viimeisimmän infuusion jälkeen. Liian pian rituksimabi-lääkkeen infuusion jälkeen annettu rokote ei kykene muodostamaan suojaa eli jää tehottomaksi.

Edellä kerrotun valossa joudumme yksilökohtaisesti arvioimaan jatkossa entistä tarkemmin kenelle pidämme turvallisena jatkaa rituksimabilääkitystä.

Mitä tästä seuraa sinulle?

1. Vastaanottokäyntien ja puhelinkontaktien yhteydessä keskustelet yhdessä hoitavan reumalääkärisi kanssa siitä, onko rituksimabi-lääkityksen jatkaminen turvallista ottaen huomioon myös muut riskitekijät. Lääkitystä ei automaattisesti lopeteta, vain jos itse niin haluat tai lääkärisi katsoo, ettei sen jatkaminen ole turvallista.
2. **Jos havaitset koronainfektion oireita, ota pikaisesti yhteys terveyskeskukseen päästäksesi laboratorion covid19-testiin. Jos koronainfektio todetaan, ota yhteys omaan terveyskeskukseen tai virka-aikana hoitavaan erikoissairaanhoidon yksikköösi tai 116 117.**
3. Huolehdi THL:n suositusten mukaisesta koronarokotussuojasta.

 Seinäjoella 27. heinäkuuta 2023

 Esa Rouhe, reumatologi, osastonylilääkäri, Seinäjoen keskussairaala

 Elina Kärnä, infektiolääkäri, hygieniayksikön ylilääkäri, Seinäjoen keskussairaala